               EIROPAS KOMISIJA
            Briselē, 7.9.2015
            COM(2015) 424 final
            2015/0189(NLE)
            Priekšlikums
            PADOMES LĒMUMS
            par to, lai Savienības vārdā parakstītu un provizoriski piemērotu nolīgumu starp Eiropas Savienību un Bangladešas Tautas Republikas valdību par dažiem gaisa satiksmes pakalpojumu aspektiem

               PASKAIDROJUMA RAKSTS

               1.PRIEKŠLIKUMA KONTEKSTS

               •
                     Priekšlikuma pamatojums un mērķi

               Ievērojot Eiropas Savienības Tiesas spriedumus tā dēvētajās Open Skies lietās, Padome 2003. gada 5. jūnijā pilnvaroja Komisiju uzsākt sarunas ar trešām valstīm, lai ar Savienības līmeņa nolīgumu aizstātu atsevišķus noteikumus pašlaik spēkā esošajos divpusējos nolīgumos ("horizontālā atļauja"). Šādu nolīgumu nolūks ir dot tiesības visiem Eiropas Savienības gaisa pārvadātājiem bez diskriminācijas piekļūt lidojuma maršrutiem starp Eiropas Savienību un trešām valstīm un saskaņot dalībvalstu un trešo valstu divpusējos gaisa satiksmes pakalpojumu nolīgumus ar Savienības tiesību aktiem.

               •
                     Vispārīgais konteksts

               Starptautiskās attiecības starp dalībvalstīm un trešām valstīm aviācijas jomā parasti regulē ar divpusējiem gaisa satiksmes pakalpojumu nolīgumiem starp dalībvalstīm un trešām valstīm, ar šādu nolīgumu pielikumiem, kā arī ar cita veida attiecīgu divpusēju vai daudzpusēju vienošanos.

               Parastās pārvadātāja izraudzīšanas klauzulas dalībvalstu divpusējos gaisa satiksmes pakalpojumu nolīgumos ir pretrunā Savienības tiesību aktiem. Tās ļauj trešai valstij noraidīt, atsaukt vai apturēt tāda gaisa pārvadātāja atļaujas vai pilnvaras, kuru kāda dalībvalsts izraudzījusies, bet kas faktiski nepieder šai dalībvalstij vai tās valstspiederīgajiem un neatrodas to faktiskā kontrolē. Tas atzīstams par diskrimināciju pret tiem ES pārvadātājiem, kas veic uzņēmējdarbību kādas dalībvalsts teritorijā, bet pieder citu dalībvalstu valstspiederīgajiem un atrodas to kontrolē. Tādējādi tiek pārkāpts Līguma par Eiropas Savienības darbību 49. pants, ar ko dalībvalstu valstspiederīgajiem, kuri ir izmantojuši nodibinājuma tiesības, garantē tādu pašu uzņēmējas dalībvalsts attieksmi, kādu tā paredz saviem valstspiederīgajiem.

               •
                     Spēkā esošie noteikumi priekšlikuma jomā

               Ar šā nolīguma noteikumiem aizstāj vai papildina spēkā esošos noteikumus astoņos divpusējos gaisa satiksmes pakalpojumu nolīgumos starp dalībvalstīm un Bangladešas Tautas Republiku.

               •
                     Atbilstība pārējiem ES mērķiem un politikas virzieniem

               Nolīgums veicinās Savienības aviācijas ārpolitikas pamatmērķa sasniegšanu, saskaņojot spēkā esošos divpusējos gaisa satiksmes pakalpojumu nolīgumus ar Savienības tiesību aktiem.

               2.APSPRIEŠANĀS AR IEINTERESĒTAJĀM PERSONĀM

               Apspriešanās metodes, galvenās mērķnozares un vispārīgs respondentu raksturojums

               Saskaņā ar LESD 218. panta 4. punktu Komisija risināja sarunas, apspriežoties ar īpašu komiteju. Tāpat sarunu laikā notika apspriedes ar nozari.

               Atbilžu kopsavilkums un tas, kā tās ņemtas vērā

               Apspriedēs paustie apsvērumi ir ņemti vērā. Attiecīgās dalībvalstis pārbaudīja atsauču uz divpusējiem gaisa satiksmes pakalpojumu nolīgumiem precizitāti. Nozare uzsvēra laba juridiskā pamata nozīmīgumu tās komercdarbībā.

               3.PRIEKŠLIKUMA JURIDISKIE ASPEKTI

               •
                     Ierosināto pasākumu kopsavilkums

               Saskaņā ar "horizontālās atļaujas" pielikumā minētajiem mehānismiem un norādījumiem Komisija ir risinājusi sarunas ar Bangladešas Tautas Republiku par tāda nolīguma noslēgšanu, ar ko tiktu aizstāti atsevišķi noteikumi spēkā esošajos divpusējos gaisa satiksmes pakalpojumu nolīgumos starp dalībvalstīm un Bangladešas Tautas Republiku. Ar nolīguma 2. pantu parastās pārvadātāja izraudzīšanas klauzulas aizstāj ar ES pārvadātāja izraudzīšanas klauzulu, tādējādi visiem ES pārvadātājiem ļaujot izmantot nodibinājuma tiesības. Ar nolīguma 5. pantu atrisinātas iespējamās pretrunas ar Savienības konkurences noteikumiem.

               Sarunas par nolīgumu ir sekmīgi noslēgtas, tāpēc tas būtu jāparaksta Eiropas Savienības vārdā. Ar šo tiek ierosināts lēmums šajā sakarā.

               Tiek arī ierosināts nolīgumu provizoriski piemērot no tā parakstīšanas dienas, lai nodrošinātu, ka divpusējos gaisa satiksmes pakalpojumu nolīgumus starp dalībvalstīm un Bangladešas Tautas Republiku nekavējoties piemēro saskaņā ar Savienības tiesību aktiem. Provizoriska piemērošana ir būtiska, jo pieredze ar līdzīgiem nolīgumiem liecina, ka ratifikācijas process var būt ilgstošs.

               •
                     Juridiskais pamats

               LESD 100. panta 2. punkts un 218. panta 5. punkts.

               •
                     Juridisko instrumentu izvēle

               Nolīgums starp Savienību un Bangladešas Tautas Republiku ir visefektīvākais instruments, lai saskaņotu visus spēkā esošos divpusējos gaisa satiksmes pakalpojumu nolīgumus starp dalībvalstīm un Bangladešas Tautas Republiku ar Savienības tiesību aktiem.

               4.IETEKME UZ BUDŽETU

               Priekšlikums neietekmē Savienības budžetu.

               2015/0189 (NLE)

               Priekšlikums

               PADOMES LĒMUMS

               par to, lai Savienības vārdā parakstītu un provizoriski piemērotu nolīgumu starp Eiropas Savienību un Bangladešas Tautas Republikas valdību par dažiem gaisa satiksmes pakalpojumu aspektiem

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 5. punktu,

               ņemot vērā Eiropas Komisijas priekšlikumu,

               tā kā:

               (1)Padome ar 2003. gada 5. jūnija lēmumu pilnvaroja Komisiju uzsākt sarunas ar trešām valstīm, lai ar nolīgumu Savienības līmenī aizstātu dažus noteikumus spēkā esošajos divpusējos nolīgumos.

               (2)Tādēļ Komisija Savienības vārdā ir risinājusi sarunas par nolīgumu ar Bangladešas Tautas Republikas valdību par atsevišķiem gaisa satiksmes pakalpojumu aspektiem (nolīgums). Sarunas tika sekmīgi pabeigtas, parafējot nolīgumu 2015. gada 27. februārī.

               (3)Nolīguma nolūks ir saskaņot astoņu dalībvalstu un Bangladešas Tautas Republikas divpusējos gaisa satiksmes pakalpojumu nolīgumus ar Savienības tiesību aktiem.

               (4)Tādēļ nolīgums būtu jāparaksta Eiropas Savienības vārdā, ievērojot tā vēlāku noslēgšanu.

               (5)Lai nolīgums iespējami drīz nestu labumu, tas būtu jāpiemēro provizoriski,

               IR PIEŅĒMUSI ŠO LĒMUMU.

               1. pants

               Ar šo Savienības vārdā tiek apstiprināta nolīguma starp Eiropas Savienību un Bangladešas Tautas Republikas valdību par dažiem gaisa satiksmes pakalpojumu aspektiem (nolīgums) parakstīšana Savienības vārdā, ņemot vērā tā noslēgšanu.

               Nolīguma teksts ir pievienots šim lēmumam.

               2. pants

               Padomes Ģenerālsekretariāts izveido instrumentu, kas piešķir nolīguma sarunu vadītāja norādītajai(-ām) personai(-ām) visas pilnvaras parakstīt nolīgumu, ņemot vērā tā noslēgšanu.

               3. pants

               Līdz tā spēkā stāšanās dienai nolīgumu piemēro provizoriski, sākot no pirmā mēneša pirmās dienas pēc dienas, kad Puses viena otru ir informējušas par to, ka ir pabeigtas šim nolūkam vajadzīgās procedūras.

               4. pants

               Padomes priekšsēdētājs norīko personu, kas tiesīga Savienības vārdā sniegt nolīguma 8. panta 2. punktā paredzēto paziņojumu.

               5. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā —

                     priekšsēdētājs

    ---documentbreak---

               EIROPAS KOMISIJA
            Briselē, 7.9.2015
            COM(2015) 424 final
            PIELIKUMS
            dokumentam
            Priekšlikums Padomes lēmumam par to, lai Savienības vārdā parakstītu un provizoriski piemērotu nolīgumu starp Eiropas Savienību un Bangladešas Tautas Republikas valdību par dažiem gaisa satiksmes pakalpojumu aspektiem
            Nolīgums starp Eiropas Savienību un Bangladešas Tautas Republiku par dažiem gaisa satiksmes pakalpojumu aspektiem

               PIELIKUMS

               dokumentam

               Priekšlikums Padomes lēmumam par to, lai Savienības vārdā parakstītu un provizoriski piemērotu nolīgumu starp Eiropas Savienību un Bangladešas Tautas Republikas valdību par dažiem gaisa satiksmes pakalpojumu aspektiem

               Nolīgums starp Eiropas Savienību un Bangladešas Tautas Republiku par dažiem gaisa satiksmes pakalpojumu aspektiem

               EIROPAS SAVIENĪBA,

               no vienas puses, un

               BANGLADEŠAS TAUTAS REPUBLIKA

               no otras puses,

               (turpmāk – "Puses"),

               ATZĪMĒJOT, ka starp vairākām Eiropas Savienības dalībvalstīm un Bangladešas Tautas Republiku ir noslēgti divpusēji gaisa satiksmes pakalpojumu nolīgumi, kuros iekļauti noteikumi, kas ir pretrunā Eiropas Savienības tiesību aktiem,

               ATZĪMĒJOT, ka Eiropas Savienībai ir ekskluzīva kompetence vairākos aspektos, uz ko var attiekties divpusēji gaisa satiksmes pakalpojumu nolīgumi, kuri noslēgti starp Eiropas Savienības dalībvalstīm un trešām valstīm,

               ATZĪMĒJOT, ka saskaņā ar Eiropas Savienības tiesību aktiem gaisa pārvadātājiem, kas reģistrēti kādā dalībvalstī, ir tiesības bez diskriminācijas piekļūt lidojuma maršrutiem starp Eiropas Savienības dalībvalstīm un trešām valstīm,

               ŅEMOT VĒRĀ, ka nolīgumi starp Eiropas Savienību un atsevišķām trešām valstīm šo trešo valstu valstspiederīgajiem dod iespēju kļūt par tādu gaisa pārvadātāju īpašniekiem, kam piešķirta licence saskaņā ar Eiropas Savienības tiesību aktiem,

               ATZĪSTOT, ka tos noteikumus divpusējos gaisa satiksmes pakalpojumu nolīgumos starp Eiropas Savienības dalībvalstīm un Bangladešas Tautas Republiku, kuri ir pretrunā Eiropas Savienības tiesību aktiem, ir jāsaskaņo ar šiem Savienības tiesību aktiem, tādējādi izveidojot stabilu juridisko pamatu gaisa satiksmei starp Eiropas Savienību un Bangladešas Tautas Republiku un saglabājot šīs gaisa satiksmes nepārtrauktību,

               ATZĪMĒJOT, ka saskaņā ar Eiropas Savienības tiesību aktiem gaisa pārvadātājiem principā aizliegts slēgt vienošanās, kuras var ietekmēt tirdzniecību starp Eiropas Savienības dalībvalstīm un kuru mērķis vai rezultāts ir konkurences nepieļaušana, ierobežošana vai izkropļošana,

               ATZĪSTOT, ka starp Eiropas Savienības dalībvalstīm un Bangladešas Tautas Republiku noslēgtajos divpusējos gaisa satiksmes pakalpojumu nolīgumos iekļautie noteikumi, ar ko i) paredz pieņemt vai atbalsta nolīgumus starp uzņēmumiem, uzņēmumu apvienību lēmumus vai saskaņotas darbības, ar kurām nepieļauj, izkropļo vai ierobežo konkurenci starp gaisa pārvadātājiem attiecīgajos maršrutos vai ii) pastiprina jebkādas šādas vienošanās, lēmuma vai saskaņotas darbības ietekmi, vai iii) deleģē gaisa pārvadātājiem vai citiem privātiem uzņēmējiem atbildību par tādu pasākumu veikšanu, kas nepieļauj, izkropļo vai ierobežo konkurenci starp gaisa pārvadātājiem attiecīgajos maršrutos, var padarīt neefektīvus uzņēmumiem piemērojamos konkurences noteikumus,

               ATZĪMĒJOT, ka šā nolīguma ietvaros Eiropas Savienības mērķis nav gaisa satiksmes kopējā apjoma palielināšana starp Eiropas Savienību un Bangladešas Tautas Republiku, starp Eiropas Savienības gaisa pārvadātājiem un Bangladešas Tautas Republikas gaisa pārvadātājiem izveidotā līdzsvara mainīšana vai risināt sarunas par grozījumiem pašreiz spēkā esošajos divpusējos gaisa satiksmes pakalpojumu nolīgumos attiecībā uz satiksmes tiesībām,

               ATZĪMĒJOT, ka Eiropas Savienības Tiesa ir konstatējusi, ka daži noteikumi divpusējos nolīgumos, ko vairākas dalībvalstis noslēgušas ar trešām valstīm, nav saderīgi ar Eiropas Savienības tiesību aktiem,

               ATZĪSTOT, ka Eiropas Savienības tiesību aktu un to noteikumu konsekvence, kas ietverti Eiropas Savienības dalībvalstu un Bangladešas Tautas Republikas divpusējos gaisa satiksmes pakalpojumu nolīgumos, nodrošinās ilgtspējīgus līdzekļus gaisa satiksmes nepārtrauktības un attīstības nodrošināšanai starp Eiropas Savienību un Bangladešu,

               IEVĒROJOT, ka šis nolīgums neietekmē starp Eiropas Savienības dalībvalstīm un Bangladešas Tautas Republiku noslēgto divpusējo gaisa satiksmes pakalpojumu nolīgumu noteikumus, kas nav pretrunā Eiropas Savienības tiesību aktiem,

               IR VIENOJUŠĀS ŠĀDI.

               1. PANTS

               Vispārīgi noteikumi

               1.
                     Šajā nolīgumā "dalībvalstis" ir Eiropas Savienības dalībvalstis, un "ES līgumi" ir Līgums par Eiropas Savienību un Līgums par Eiropas Savienības darbību.

               2.
                     Visos 1. pielikumā uzskaitītajos nolīgumos atsauces uz tādas dalībvalsts valstspiederīgajiem, kas ir šā nolīguma puse, saprot kā atsauces uz Eiropas Savienības dalībvalstu valstspiederīgajiem.

               3.
                     Katrā no 1. pielikumā uzskaitītajiem nolīgumiem atsauces uz tās dalībvalsts gaisa pārvadātājiem vai aviokompānijām, kas ir minētā nolīguma Puse, saprot kā atsauces uz minētās dalībvalsts izraudzītajiem gaisa pārvadātājiem vai aviokompānijām.

               2. PANTS

               Pārvadātāja izraudzīšana dalībvalstī

               1.
                     Šā panta 2. un 3. punkta noteikumi aizstāj atbilstīgos noteikumus pantos, kas minēti attiecīgi 2. pielikuma a) un b) punktā, t.i., saistībā ar gaisa pārvadātāja izraudzīšanu konkrētajā dalībvalstī, pilnvarām un atļaujām, ko tam piešķīrusi Bangladešas Tautas Republika, kā arī attiecīgi gaisa pārvadātāja pilnvaru vai atļauju atteikšanu, atsaukšanu, apturēšanu vai ierobežošanu.

               2.
                     Saņemot apstiprinājumu, ka dalībvalsts ir izraudzījusi gaisa pārvadātāju, Bangladešas Tautas Republika tam ar minimālu procesuālu kavēšanos izsniedz attiecīgās pilnvaras un atļaujas ar nosacījumu, ka:

               i.
                     gaisa pārvadātājs saskaņā ar ES līgumiem ir reģistrēts tās dalībvalsts teritorijā, kura to izraudzījusies, un tam ir derīga darbības licence saskaņā ar Eiropas Savienības tiesību aktiem, un

               ii.
                     dalībvalsts, kas ir atbildīga par aviācijas uzņēmuma sertifikāta izdošanu, faktiski īsteno un nodrošina reglamentējošu gaisa pārvadātāja kontroli, un norādē ir skaidri identificēta attiecīgā aeronavigācijas iestāde, un

               iii.
                     gaisa pārvadātājs tieši vai ar akciju kontrolpaketi pieder un to faktiski kontrolē dalībvalstis un/vai to valstspiederīgie un/vai citas 3. pielikumā uzskaitītās valstis un/vai to valstspiederīgie.

               3.
                     Bangladešas Tautas Republikai ir tiesības atteikt, atsaukt, apturēt vai ierobežot dalībvalsts izraudzītā gaisa pārvadātāja darbības pilnvaras vai tehniskās atļaujas, ja

               i.
                     gaisa pārvadātājs saskaņā ar ES līgumiem nav reģistrēts tās dalībvalsts teritorijā, kura to izraudzījusies, vai tam nav derīgas darbības licences saskaņā ar Eiropas Savienības tiesību aktiem, vai

               ii.
                     gaisa pārvadātāja efektīvu reglamentējošu kontroli neveic vai neuztur dalībvalsts, kas atbild par gaisa kuģa ekspluatanta apliecības piešķiršanu gaisa pārvadātājam, vai izraudzīšanas dokumentā nav skaidri norādīta attiecīgā aeronavigācijas iestāde, vai

               iii.
                     gaisa pārvadātājs tieši vai ar akciju kontrolpaketi nepieder un to faktiski nekontrolē dalībvalstis un/vai to valstspiederīgie un/vai citas 3. pielikumā uzskaitītās valstis un/vai to valstspiederīgie, vai

               iv.
                     gaisa pārvadātājam saskaņā ar divpusēju līgumu jau ir piešķirta darbības atļauja attiecībā uz Bangladešas Tautas Republiku un citu dalībvalsti un, izmantojot satiksmes tiesības atbilstīgi šādam nolīgumam maršrutā, kas iekļauj kādu punktu minētajā trešā dalībvalstī, tiktu apieti ierobežojumi, kas noteikti minētajā nolīgumā, vai

               v.
                     gaisa pārvadātājam ir gaisa kuģa ekspluatanta apliecība, kuru izdevusi dalībvalsts, kam nav divpusēja gaisa satiksmes pakalpojumu nolīguma ar Bangladešas Tautas Republiku, un minētā dalībvalsts ir liegusi satiksmes tiesības Bangladešas Tautas Republikas izraudzītam gaisa pārvadātājam.

               Izmantojot savas tiesības saskaņā ar šo punktu, Bangladešas Tautas Republika nediskriminē Eiropas Savienības gaisa pārvadātājus to valstspiederības dēļ.

               3. PANTS

               Drošība

               1.
                     Ar šā panta 2. punkta noteikumiem papildina atbilstīgos noteikumus 2. pielikuma c) punktā uzskaitītajos pantos.

               2.
                     Ja dalībvalsts ir izraudzījusies gaisa pārvadātāju, kura reglamentējošu kontroli veic un uztur cita dalībvalsts, tad Bangladešas Tautas Republikas tiesības saskaņā ar drošuma noteikumiem nolīgumā starp dalībvalsti, kura izraudzījusi attiecīgo gaisa pārvadātāju, un Bangladešas Tautas Republiku vienlīdz attiecas gan uz šīs citas dalībvalsts veiktu drošuma standartu pieņemšanu, izpildi vai uzturēšanu, gan arī uz minētā gaisa pārvadātāja darbības atļaujas piešķiršanu.

               4. PANTS

               Aviācijas degvielas aplikšana ar nodokli

               1.
                     Šā panta 2. punkta noteikumi papildina atbilstīgos noteikumus 2. pielikuma d) punktā uzskaitītajos pantos.

               2.
                     Neatkarīgi no jebkādiem citiem pretējiem noteikumiem nekas 2. pielikuma d) punktā minētajos nolīgumos neattur dalībvalsti no nodokļu, nodevu un citu maksājumu un maksu nediskriminējošas uzlikšanas par degvielu, kas tiek piedāvāta šīs dalībvalsts teritorijā lietošanai Bangladešas Tautas Republikas izraudzīta gaisa pārvadātāja gaisa kuģī, kurš veic lidojumus no punkta šīs dalībvalsts teritorijā uz citu punktu šīs dalībvalsts teritorijā vai citas dalībvalsts teritorijā.

               5. PANTS

               Saderība ar konkurences noteikumiem

               1.
                     Neatkarīgi no jebkādiem citiem pretējiem noteikumiem nekas 1. pielikumā uzskaitītajos nolīgumos i) neatbalsta vienošanās starp uzņēmumiem, uzņēmumu apvienību lēmumus vai saskaņotas darbības, ar kurām nepieļauj, izkropļo vai ierobežo konkurenci, ii) nepastiprina jebkādas šādas vienošanās, lēmuma vai saskaņotas darbības ietekmi vai iii) nedeleģē privātiem uzņēmējiem atbildību par tādu pasākumu veikšanu, ar ko nepieļauj, izkropļo vai ierobežo konkurenci.

               2.
                     Nepiemēro 1. pielikumā uzskaitīto nolīgumu noteikumus, kuri nav saderīgi ar šā panta 1. punktu.

               6. PANTS

               Nolīguma pielikumi

               Šā nolīguma pielikumi ir tā neatņemama sastāvdaļa.

               7. PANTS

               Pārskatīšana vai grozīšana

               Puses, savstarpēji vienojoties, var jebkurā laikā pārskatīt vai grozīt šo nolīgumu.

               8. PANTS

               Stāšanās spēkā un provizoriska piemērošana

               1.
                     Šis nolīgums stājas spēkā, kad puses viena otrai ir rakstiski paziņojušas, ka ir pabeigtas to attiecīgās iekšējās procedūras, kas nepieciešamas, lai nolīgums stātos spēkā.

               2.
                     Neatkarīgi no 1. punkta Puses piekrīt piemērot šo nolīgumu provizoriski no nākamā mēneša pirmās dienas pēc dienas, kad Puses viena otrai paziņojušas par šim nolūkam vajadzīgo procedūru pabeigšanu.

               3.
                     Nolīgumi un citi vienošanās dokumenti starp dalībvalstīm un Bangladešas Tautas Republiku, kuri šā nolīguma parakstīšanas dienā vēl nav stājušies spēkā un kurus nepiemēro provizoriski, ir uzskaitīti 1. pielikuma b) punktā. Šis nolīgums attiecas uz visiem šādiem nolīgumiem un vienošanās dokumentiem, kad tie stājas spēkā vai tos sāk piemērot provizoriski.

               9. PANTS

               Darbības izbeigšana

               1.
                     Izbeidzot kādu no 1. pielikumā uzskaitītajiem nolīgumiem, vienlaikus tiek izbeigti visi šā nolīguma noteikumi, kas attiecas uz atbilstīgo 1. pielikumā uzskaitīto nolīgumu.

               2.
                     Ja tiek izbeigti visi 1. pielikumā uzskaitītie nolīgumi, vienlaikus spēku zaudē arī šis nolīgums.

               TO APLIECINOT, attiecīgi pilnvarotie ir parakstījuši šo nolīgumu.

               Sagatavots [….] divos eksemplāros […] gada […] angļu, bulgāru, čehu, dāņu, franču, grieķu, holandiešu, horvātu, igauņu, itāliešu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un bengāļu valodā.

               EIROPAS SAVIENĪBAS VĀRDĀ:
                     BANGLADEŠAS TAUTAS REPUBLIKAS VĀRDĀ:

               1. pielikums

               Šā nolīguma 1. pantā minēto nolīgumu saraksts

               a) Gaisa satiksmes pakalpojumu nolīgumi starp Bangladešas Tautas Republiku un Eiropas Savienības dalībvalstīm, kuri šā nolīguma parakstīšanas brīdī ir bijuši noslēgti, parakstīti un/vai tikuši provizoriski piemēroti

               -
                     Nolīgums starp Beļģijas Karalistes valdību un Bangladešas Tautas Republikas valdību par gaisa satiksmes pakalpojumiem, kas noslēgts Briselē 1995. gada 20. janvārī, turpmāk 2. pielikumā "Bangladešas un Beļģijas nolīgums".

               Grozījumi izdarīti ar saprašanās memorandu, kas noslēgts Briselē 2000. gada 20. jūlijā;

               -
                     Nolīgums starp Vācijas Federatīvās Republikas valdību un Bangladešas Tautas Republikas valdību par gaisa transportu, kas noslēgts Bonnā 1992. gada 8. decembrī, turpmāk 2. pielikumā "Bangladešas un Vācijas nolīgums".

               Lasāms kopā ar saprašanās memorandu starp Vācijas Federatīvo Republiku un Bangladešas Tautas Republikas valdību, kas noslēgts Bonnā 1992. gada 8. decembrī;

               -
                     Nolīgums starp Bangladešas Tautas Republikas valdību un Itālijas Republikas valdību par gaisa satiksmes pakalpojumiem starp to teritorijām, kas noslēgts Romā 1980. gada 16. decembrī, turpmāk 2. pielikumā "Bangladešas un Itālijas nolīgums".

               Lasāms kopā ar konfidenciālo saprašanās memorandu starp Bangladešas Tautas Republikas valdību un Itālijas Republikas valdību, kas noslēgts Romā 1980. gada 16. decembrī;

               -
                     Nolīgums starp Nīderlandes Karalistes valdību un Bangladešas Tautas Republikas valdību par gaisa satiksmes pakalpojumiem, kas noslēgts Dakā 1973. gada 3. novembrī, turpmāk 2. pielikumā "Bangladešas un Nīderlandes nolīgums".

               Grozījumi izdarīti ar saskaņoto protokolu, kuru 1989. gada 7. novembrī Hāgā parakstījušas Nīderlandes Karalistes un Bangladešas Tautas Republikas delegācijas.

               Grozījumi izdarīti ar saprašanās memorandu starp Nīderlandes valdību un Bangladešas Tautas Republikas valdību, kas noslēgts Hāgā 1994. gada 6. aprīlī;

               -
                     Nolīgums starp Lielbritānijas un Ziemeļīrijas Apvienotās Karalistes valdību un Bangladešas Tautas Republikas valdību par gaisa satiksmes pakalpojumiem starp attiecīgo valstu teritorijām un ārpus tām, kas noslēgts Londonā 1978. gada 5. jūlijā, turpmāk 2. pielikumā "Bangladešas un Apvienotās Karalistes nolīgums".

               Grozījumi izdarīti ar saprašanās memorandu starp Lielbritānijas un Ziemeļīrijas Apvienotās Karalistes aeronavigācijas iestādēm un Bangladešas Tautas Republiku, kas parakstīts Londonā 2007. gada 7. februārī.

               Grozījumi izdarīti ar saprašanās memorandu starp Bangladešas Tautas Republikas aeronavigācijas iestādēm un Lielbritānijas un Ziemeļīrijas Apvienoto Karalisti, kas parakstīts Dakā 2010. gada 7. janvārī.

               b) Gaisa satiksmes pakalpojumu nolīgumi un cita veida vienošanās, kuras parafētas vai parakstītas starp Bangladešas Tautas Republiku un Eiropas Savienības dalībvalstīm un kuras šā nolīguma parakstīšanas brīdī vēl nav stājušās spēkā un netiek provizoriski piemērotas

               -
                     Nolīgums starp Bangladešas Tautas Republikas valdību un Polijas Republikas valdību par gaisa satiksmes pakalpojumiem, kas parafēts Dakā 1997. gada 9. jūnijā, turpmāk 2. pielikumā "Bangladešas un Polijas nolīgums".

               Lasāms kopā ar saprašanās memorandu starp Bangladešas Tautas Republikas valdību un Polijas Republikas valdību, kas noslēgts Dakā 1997. gada 9. jūnijā;

               -
                     Gaisa satiksmes pakalpojumu nolīgums starp Bangladešas Tautas Republikas valdību un Francijas Republikas valdību, kas parafēts Dakā 1998. gada 2. jūlijā, turpmāk 2. pielikumā "Bangladešas un Francijas nolīgums".

               Lasāms kopā ar saprašanās memorandu starp Bangladešas Tautas Republikas valdību un Francijas Republikas valdību, kas noslēgts Dakā 1998. gada 2. jūlijā;

               -
                     Gaisa satiksmes pakalpojumu nolīgums starp Bangladešas Tautas Republikas valdību un Slovākijas Republikas valdību, kas parafēts Dakā 2007. gada 17. janvārī, turpmāk 2. pielikumā "Bangladešas un Slovākijas nolīgums".

               Lasāms kopā ar saprašanās memorandu starp Bangladešas Tautas Republikas valdību un Slovākijas Republikas valdību, kas noslēgts Dakā 2007. gada 17. janvārī.

               Grozījumi izdarīti ar saprašanās memorandu starp Bangladešas Tautas Republikas aeronavigācijas iestādēm un Slovākijas Republikas valdību, kas parakstīts Slovākijā 2007. gada 30. augustā.

               2. pielikums

               Šā nolīguma 1. pielikumā uzskaitīto un 2. līdz 4. pantā minēto nolīgumu pantu saraksts

               a) Pārvadātāja izraudzīšana dalībvalstī

               -
                     Bangladešas un Beļģijas nolīguma 3. pants;

               -
                     Bangladešas un Francijas nolīguma 3. pants;

               -
                     Bangladešas un Vācijas nolīguma 3. pants;

               -
                     Bangladešas un Itālijas nolīguma 4. pants;

               -
                     Bangladešas un Nīderlandes nolīguma 3. pants;

               -
                     Bangladešas un Polijas nolīguma 3. pants;

               -
                     Bangladešas un Slovākijas nolīguma 3. pants;

               -
                     Bangladešas un Apvienotās Karalistes nolīguma 4. pants.

               b) Pilnvaru vai atļauju atteikšana, atsaukšana, apturēšana vai ierobežošana

               -
                     Bangladešas un Beļģijas nolīguma 5. pants;

               -
                     Bangladešas un Francijas nolīguma 4. pants;

               -
                     Bangladešas un Vācijas nolīguma 4. pants;

               -
                     Bangladešas un Itālijas nolīguma 5. pants;

               -
                     Bangladešas un Nīderlandes nolīguma 4. pants;

               -
                     Bangladešas un Polijas nolīguma 4. pants;

               -
                     Bangladešas un Slovākijas nolīguma 4. pants;

               -
                     Bangladešas un Apvienotās Karalistes nolīguma 5. pants.

               c) Drošība

               -
                     Bangladešas un Beļģijas nolīguma 7. pants;

               -
                     Bangladešas un Francijas nolīguma 8. pants;

               -
                     Bangladešas un Vācijas nolīguma 6. pants;

               -
                     Bangladešas un Itālijas nolīguma 10. pants;

               -
                     Bangladešas un Polijas nolīguma 9. pants;

               -
                     Bangladešas un Slovākijas nolīguma 9. pants.

               d) Aviācijas degvielas aplikšana ar nodokli

               -
                     Bangladešas un Beļģijas nolīguma 10. pants;

               -
                     Bangladešas un Francijas nolīguma 10. pants;

               -
                     Bangladešas un Vācijas nolīguma 8. pants;

               -
                     Bangladešas un Itālijas nolīguma 6. pants;

               -
                     Bangladešas un Nīderlandes nolīguma 5. pants;

               -
                     Bangladešas un Polijas nolīguma 7. pants;

               -
                     Bangladešas un Slovākijas nolīguma 6. pants.

               3. pielikums

               Šā nolīguma 2. pantā minēto citu valstu saraksts

               a) Islandes Republika (saskaņā ar Eiropas Ekonomikas zonas līgumu);

               b) Lihtenšteinas Firstiste (saskaņā ar Eiropas Ekonomikas zonas līgumu);

               c) Norvēģijas Karaliste (saskaņā ar Eiropas Ekonomikas zonas līgumu);

               d) Šveices Konfederācija (saskaņā ar Eiropas Kopienas un Šveices Konfederācijas nolīgumu par gaisa transportu).


               EIROPAS KOMISIJA
            Briselē, 29.7.2015
            COM(2015) 368 final
            2015/0161(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, attiecībā uz Stabilizācijas un asociācijas padomes lēmumu, ar ko pieņem tās reglamentu

               PASKAIDROJUMA RAKSTS

               Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, stājās spēkā 2015. gada 1. jūnijā.

               Stabilizācijas un asociācijas padome, kas izveidota ar minētā nolīguma 115. pantu, uzrauga nolīguma īstenošanu un izskata visus svarīgos jautājumus saistībā ar šo nolīgumu un jebkādus citus divpusējus vai starptautiskus jautājumus, kuri interesē abas puses.

               Kā paredzēts Stabilizācijas un asociācijas nolīguma 116. pantā, Stabilizācijas un asociācijas padome pieņem savu reglamentu. Saskaņā ar nolīguma 118. pantu šis reglaments nosaka, kādi pienākumi pildāmi Stabilizācijas un asociācijas komitejai, kura palīdz Stabilizācijas un asociācijas padomei veikt tās pienākumus.

               Saskaņā ar Līguma par Eiropas Savienības darbību 218. panta 9. punktu nostāja, kas Eiropas Savienībai jāieņem Stabilizācijas un asociācijas padomē attiecībā uz Stabilizācijas un asociācijas padomes lēmumu, jāpieņem ar Padomes lēmumu, pamatojoties uz Komisijas priekšlikumu.

               Tāpēc Padome tiek aicināta pieņemt pievienoto priekšlikumu Lēmumam par Eiropas Savienības nostāju attiecībā uz Stabilizācijas un asociācijas padomes lēmumu par tās reglamentu.

               Padomes informācijai attiecīgo apakškomiteju un īpašo grupu reglamentu projekti ir iekļauti atsevišķā dokumentā.

               2015/0161 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, attiecībā uz Stabilizācijas un asociācijas padomes lēmumu, ar ko pieņem tās reglamentu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)ar 115. pantu Stabilizācijas un asociācijas nolīgumā starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses (turpmāk “SAN”) ir izveidota Stabilizācijas un asociācijas padome.

               (2)SAN 116. pantā ir noteikts, ka Stabilizācijas un asociācijas padome pieņem savu reglamentu.

               (3)SAN 118. pantā ir noteikts, ka Stabilizācijas un asociācijas padomei palīdz Stabilizācijas un asociācijas komiteja.

               (4)SAN 118. pantā noteikts arī, ka Stabilizācijas un asociācijas padome savā reglamentā paredz Stabilizācijas un asociācijas komitejas pienākumus un ka Stabilizācijas un asociācijas padome var jebkuras savas pilnvaras deleģēt Stabilizācijas un asociācijas komitejai.

               (5)Minētā nolīguma 120. pantā ir paredzēts, ka Stabilizācijas un asociācijas padome var nolemt izveidot citas īpašas komitejas vai struktūras, kas tai var palīdzēt veikt tās pienākumus. Tajā turklāt paredzēts, ka Stabilizācijas un asociācijas padome savā reglamentā nosaka šādu komiteju un struktūru sastāvu un pienākumus un to, kā tās darbojas,

               IR PIEŅĒMUSI ŠO LĒMUMU.

               Vienīgais pants

               Nostāja, kas Eiropas Savienības vārdā jāieņem Stabilizācijas un asociācijas padomē, kura izveidota ar SAN 115. pantu, attiecībā uz Stabilizācijas un asociācijas padomes lēmumu, ar kuru pieņem tās reglamentu, pamatojas uz Stabilizācijas un asociācijas padomes lēmuma projektu, kas pievienots šim lēmumam.

               Nelieliem grozījumiem šā lēmuma projektā var piekrist bez Padomes papildu lēmuma.

               Briselē,

                        Padomes vārdā –

    ---documentbreak---

               EIROPAS KOMISIJA
            Briselē, 29.7.2015
            COM(2015) 368 final
            PIELIKUMS
            PRIEKŠLIKUMS PADOMES LĒMUMAMpar nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, attiecībā uz Stabilizācijas un asociācijas padomes lēmumu, ar ko pieņem tās reglamentu

               ES un Bosnijas un Hercegovinas Stabilizācijas un asociācijas padomes [datums] Lēmums Nr. 1, ar ko pieņem tās reglamentu

               STABILIZĀCIJAS UN ASOCIĀCIJAS PADOME,

               ņemot vērā Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, jo īpaši tā 115., 116., 118. un 120. pantu,

               tā kā nolīgums stājās spēkā 2015. gada 1. jūnijā,

               IR PIEŅĒMUSI ŠO LĒMUMU.

               1. pants

               Priekšsēdētājs

               Puses pārmaiņus un ikreiz 12 mēnešus ilgi veic Stabilizācijas un asociācijas padomes priekšsēdētāja pienākumus. Pirmais termiņš sākas dienā, kad notiek pirmā Stabilizācijas un asociācijas padomes sanāksme, un beidzas 2015. gada 31. decembrī.

               2. pants

               Sanāksmes

               Stabilizācijas un asociācijas padomes sanāksmes notiek ministru līmenī reizi gadā. Ja Puses par to vienojas, tad pēc vienas vai otras Puses lūguma var sasaukt Stabilizācijas un asociācijas padomes īpašās sanāksmes. Ja vien Puses nevienojas citādi, Stabilizācijas un asociācijas padomes sanāksmes notiek vietā, kur parasti notiek Eiropas Savienības Padomes sanāksmes, un dienā, par ko abas Puses ir vienojušās. Stabilizācijas un asociācijas padomes sanāksmes pēc vienošanās ar priekšsēdētāju sasauc Stabilizācijas un asociācijas padomes sekretāri.

               3. pants

               Pārstāvība

               Stabilizācijas un asociācijas padomes locekļi var tikt pārstāvēti, ja viņi nevar piedalīties sanāksmē. Ja loceklis vēlas būt šādi pārstāvēts, viņam jāpaziņo priekšsēdētājam sava pārstāvja vārds pirms sanāksmes, kurā viņam jābūt pārstāvētam. Stabilizācijas un asociācijas padomes locekļa pārstāvis īsteno visas attiecīgā locekļa tiesības.

               4. pants

               Delegācijas

               Stabilizācijas un asociācijas padomes locekļus var pavadīt amatpersonas. Priekšsēdētājam pirms katras sanāksmes paziņo paredzamo katras puses delegācijas sastāvu. Eiropas Investīciju bankas pārstāvis piedalās Stabilizācijas un asociācijas padomes sanāksmēs kā novērotājs, ja darba kārtībā ir jautājumi, kas attiecas uz banku. Stabilizācijas un asociācijas padome var uzaicināt personas, kas nav padomes locekļi, piedalīties tās sanāksmēs, lai sniegtu informāciju par konkrētiem jautājumiem.

               5. pants

               Sekretariāts

               Eiropas Savienības Padomes Ģenerālsekretariāta amatpersona un amatpersona no Bosnijas un Hercegovinas pārstāvniecības Eiropas Savienībā kopīgi veic Stabilizācijas un asociācijas padomes sekretāru pienākumus.

               6. pants

               Sarakste

               Stabilizācijas un asociācijas padomei adresētus sūtījumus sūta Stabilizācijas un asociācijas padomes priekšsēdētājam uz Eiropas Savienības Padomes Ģenerālsekretariāta adresi.

               Abi sekretāri gādā par to, lai sūtījumi tiktu nogādāti Stabilizācijas un asociācijas padomes priekšsēdētājam un vajadzības gadījumā izsūtīti pārējiem Stabilizācijas un asociācijas padomes locekļiem. Pārsūtāmo saraksti nosūta Komisijas Ģenerālsekretariātam, dalībvalstu pastāvīgajām pārstāvniecībām un Bosnijas un Hercegovinas pārstāvniecībai Eiropas Savienībā.

               Stabilizācijas un asociācijas padomes priekšsēdētāja paziņojumus abi sekretāri nosūta adresātiem un vajadzības gadījumā pārējiem Stabilizācijas un asociācijas padomes locekļiem uz adresēm, kas norādītas šā panta otrajā daļā.

               7. pants

               Atklātums

               Ja vien netiek izlemts citādi, Stabilizācijas un asociācijas padomes sanāksmes nav atklātas.

               8. pants

               Sanāksmju darba kārtība

               1.Priekšsēdētājs sagatavo provizorisku darba kārtību katrai sanāksmei. Stabilizācijas un asociācijas padomes sekretāri to nosūta 6. pantā minētajiem adresātiem ne vēlāk kā 15 dienas pirms sanāksmes sākuma. Darba kārtības projektā iekļauj jautājumus, attiecībā uz kuriem priekšsēdētājs ir saņēmis pieprasījumu par iekļaušanu attiecīgajā darba kārtībā ne vēlāk kā 21 dienu pirms sanāksmes sākuma, tomēr jautājumus iekļauj darba kārtības projektā vienīgi tad, ja apliecinošie dokumenti nosūtīti sekretāriem ne vēlāk kā darba kārtības nosūtīšanas dienā. Darba kārtību Stabilizācijas un asociācijas padome pieņem katras sanāksmes sākumā. Provizoriskajā darba kārtībā neesošu jautājumu var tajā iekļaut, ja abas puses par to vienojas.

               2.Pēc vienošanās ar abām pusēm priekšsēdētājs var saīsināt 1. punktā norādītos termiņus, lai ņemtu vērā vajadzības kādā konkrētā gadījumā.

               9. pants

               Protokols

               Abi sekretāri sagatavo katras sanāksmes protokola projektu. Protokolā par katru darba kārtības jautājumu parasti norāda:

               –dokumentus, kas iesniegti Stabilizācijas un asociācijas padomei,

               –paziņojumus, kuru iekļaušanu protokolā prasījis kāds Stabilizācijas un asociācijas padomes loceklis,

               –pieņemtos lēmumus un sniegtos ieteikumus, paziņojumus, par kuriem panākta vienošanās, un pieņemtos secinājumus.

               Protokola projektu iesniedz Stabilizācijas un asociācijas padomei apstiprināšanai. Kad tas ir apstiprināts, protokolu paraksta priekšsēdētājs un abi sekretāri. Protokolu nodod glabāšanai arhīvos Eiropas Savienības Padomes Ģenerālsekretariātā, kas darbojas kā asociācijas dokumentu depozitārs. Visiem 6. pantā minētajiem adresātiem nosūta apliecinātas kopijas.

               10. pants

               Lēmumi un ieteikumi

               1.Stabilizācijas un asociācijas padome pieņem lēmumus un sniedz ieteikumus, Pusēm savstarpēji vienojoties. Ja abas Puses par to vienojas, tad Stabilizācijas un asociācijas padome var pieņemt lēmumus vai sniegt ieteikumus, izmantojot rakstisku procedūru.

               2.Stabilizācijas un asociācijas padomes lēmumu un ieteikumu, kā tie definēti Stabilizācijas un asociācijas nolīguma 117. pantā, nosaukumā attiecīgi ir vārds “Lēmums” vai “Ieteikums”, kam seko kārtas numurs, pieņemšanas datums un priekšmeta apraksts. Stabilizācijas un asociācijas padomes lēmumus un ieteikumus paraksta priekšsēdētājs, un to autentiskumu apstiprina abi sekretāri. Lēmumus un ieteikumus izsūta visiem 6. pantā minētajiem adresātiem. Katra no Pusēm var lemt par Stabilizācijas un asociācijas padomes lēmumu un ieteikumu publicēšanu savā attiecīgajā oficiālajā izdevumā.

               11. pants

               Valodas

               Stabilizācijas un asociācijas padomes oficiālās valodas ir abu Pušu oficiālās valodas. Ja vien netiek nolemts citādi, Stabilizācijas un asociācijas padome savās apspriedēs pamatojas uz dokumentiem, kas sagatavoti šajās valodās.

               12. pants

               Izdevumi

               Eiropas Savienība un Bosnija un Hercegovina katra sedz izdevumus, kuri sakarā ar to dalību Stabilizācijas un asociācijas padomes sanāksmēs rodas gan attiecībā uz darbiniekiem, ceļu un uzturēšanos, gan attiecībā uz pasta un telekomunikāciju pakalpojumiem. Izdevumus saistībā ar mutisko tulkošanu sanāksmēs un dokumentu tulkošanu un pavairošanu, kā arī jebkurus citus izdevumus, kas saistīti ar sanāksmju praktisko organizēšanu, sedz tā Puse, kas vada attiecīgās sanāksmes.

               13. pants

               Stabilizācijas un asociācijas komiteja

               1.Ar šo tiek izveidota Stabilizācijas un asociācijas komiteja, kas palīdz Stabilizācijas un asociācijas padomei tās pienākumu veikšanā. Tajā ietilpst Eiropas Savienības Padomes un Eiropas Komisijas pārstāvji, no vienas puses, un Bosnijas un Hercegovinas Ministru padomes pārstāvji, no otras puses, parasti vecāko civildienesta ierēdņu līmenī.

               2.Stabilizācijas un asociācijas komiteja sagatavo Stabilizācijas un asociācijas padomes sanāksmes un apspriedes, vajadzības gadījumā izpilda Stabilizācijas un asociācijas padomes lēmumus, kā arī kopumā nodrošina asociācijas partnerattiecību nepārtrauktību un Stabilizācijas un asociācijas nolīguma pareizu darbību. Komiteja izskata visus jautājumus, ko tai iesniedz Stabilizācijas un asociācijas padome, kā arī visus citus jautājumus, kas ik dienas var rasties, īstenojot Stabilizācijas un asociācijas nolīgumu. Tā iesniedz priekšlikumus vai lēmumu/ieteikumu projektus pieņemšanai Stabilizācijas un asociācijas padomē.

               3.Gadījumos, kad Stabilizācijas un asociācijas nolīgums paredz pienākumu vai iespēju apspriesties, šādu apspriešanos var veikt Stabilizācijas un asociācijas komitejā. Apspriešanos var turpināt Stabilizācijas un asociācijas padomē, ja tam piekrīt abas Puses.

               4.Stabilizācijas un asociācijas komitejas reglaments ir pievienots šim lēmumam.

               [vieta]

                     Stabilizācijas un asociācijas padomes vārdā —

                     priekšsēdētājs

               PIELIKUMS
                  dokumentam
                  ES un Bosnijas un Hercegovinas Stabilizācijas un asociācijas padomes [datums] Lēmums Nr. 1

               Stabilizācijas un asociācijas komitejas reglaments

               1. pants

               Priekšsēdētājs

               Puses pārmaiņus un ikreiz 12 mēnešus ilgi veic Stabilizācijas un asociācijas komitejas priekšsēdētāja pienākumus. Pirmais termiņš sākas dienā, kad notiek pirmā Stabilizācijas un asociācijas padomes sanāksme, un beidzas 2015. gada 31. decembrī.

               2. pants

               Sanāksmes

               Stabilizācijas un asociācijas komitejas sanāksmes notiek pēc vajadzības, abām Pusēm vienojoties. Stabilizācijas un asociācijas komitejas sanāksmes notiek laikā un vietā, par ko abas Puses ir vienojušās. Stabilizācijas un asociācijas komitejas sanāksmes sasauc priekšsēdētājs.

               3. pants

               Delegācijas

               Priekšsēdētājam pirms katras sanāksmes paziņo paredzamo katras puses delegācijas sastāvu.

               4. pants

               Sekretariāts

               Eiropas Komisijas amatpersona un Bosnijas un Hercegovinas valdības amatpersona kopīgi veic Stabilizācijas un asociācijas komitejas sekretāru pienākumus. Visus šajā lēmumā paredzētos Stabilizācijas un asociācijas komitejas priekšsēdētāja paziņojumus vai viņam adresētos paziņojumus nosūta Stabilizācijas un asociācijas komitejas sekretāriem un Stabilizācijas un asociācijas padomes priekšsēdētājam un sekretāriem.

               5. pants

               Atklātums

               Ja vien netiek izlemts citādi, Stabilizācijas un asociācijas komitejas sanāksmes nav atklātas.

               6. pants

               Sanāksmju darba kārtība

               1.Priekšsēdētājs sagatavo provizorisku darba kārtību katrai sanāksmei. Stabilizācijas un asociācijas komitejas sekretāri to nosūta 4. pantā minētajiem adresātiem ne vēlāk kā 30 darba dienas pirms sanāksmes sākuma. Darba kārtības projektā iekļauj jautājumus, attiecībā uz kuriem priekšsēdētājs ir saņēmis pieprasījumu par iekļaušanu attiecīgajā darba kārtībā ne vēlāk kā 35 darba dienas pirms sanāksmes sākuma, tomēr jautājumus iekļauj darba kārtības projektā vienīgi tad, ja apliecinošie dokumenti nosūtīti sekretāriem ne vēlāk kā darba kārtības nosūtīšanas dienā. Stabilizācijas un asociācijas komiteja var uzaicināt ekspertus piedalīties tās sanāksmēs, lai sniegtu informāciju par konkrētiem jautājumiem. Darba kārtību Stabilizācijas un asociācijas komiteja pieņem katras sanāksmes sākumā. Provizoriskajā darba kārtībā neesošu jautājumu var tajā iekļaut, ja abas puses par to vienojas.

               2.Pēc vienošanās ar abām pusēm priekšsēdētājs var saīsināt 1. punktā norādītos termiņus, lai ņemtu vērā vajadzības kādā konkrētā gadījumā.

               7. pants

               Protokols

               Katrai sanāksmei sagatavo protokolu, un tā pamatā ir priekšsēdētāja apkopots pārskats par secinājumiem, ko izdarījusi Stabilizācijas un asociācijas komiteja. Pēc protokola apstiprināšanas Stabilizācijas un asociācijas komitejā to paraksta priekšsēdētājs un abi sekretāri, un abas Puses to saglabā. Visiem 4. pantā minētajiem adresātiem nosūta protokola kopijas.

               8. pants

               Lēmumi un ieteikumi

               Īpašos gadījumos, kad Stabilizācijas un asociācijas padome saskaņā ar Stabilizācijas un asociācijas nolīguma 118. pantu ir pilnvarojusi Stabilizācijas un asociācijas komiteju pieņemt lēmumus un sniegt ieteikumus, šo dokumentu nosaukumi ir attiecīgi “Lēmums” vai “Ieteikums”, kam seko kārtas numurs, pieņemšanas datums un priekšmeta apraksts. Lēmumus un ieteikumus pieņem, pusēm savstarpēji vienojoties. Ja abas Puses par to vienojas, tad Stabilizācijas un asociācijas komiteja var pieņemt lēmumus vai sniegt ieteikumus, izmantojot rakstisku procedūru. Stabilizācijas un asociācijas komitejas lēmumus un ieteikumus paraksta priekšsēdētājs, un to autentiskumu apstiprina abi sekretāri; tos izsūta visiem 4. pantā minētajiem adresātiem. Katra no pusēm var lemt par Stabilizācijas un asociācijas komitejas lēmumu un ieteikumu publicēšanu savā attiecīgajā oficiālajā izdevumā.

               9. pants

               Izdevumi

               Eiropas Savienība un Bosnija un Hercegovina katra sedz izdevumus, kuri sakarā ar to dalību Stabilizācijas un asociācijas komitejas sanāksmēs rodas gan attiecībā uz darbiniekiem, ceļu un uzturēšanos, gan attiecībā uz pasta un telekomunikāciju pakalpojumiem. Izdevumus, kas saistīti ar mutisko tulkošanu sanāksmēs, dokumentu tulkošanu un pavairošanu, kā arī citus izdevumus, kas saistīti ar sanāksmju organizēšanu, sedz tā puse, kur notiek sanāksmes.

               10. pants

               Apakškomitejas un īpašas grupas

               Stabilizācijas un asociācijas komiteja var izveidot apakškomitejas vai īpašas grupas darbam Stabilizācijas un asociācijas komitejas pakļautībā; tās atskaitās Stabilizācijas un asociācijas komitejai pēc katras savas sanāksmes. Stabilizācijas un asociācijas komiteja var pieņemt lēmumu likvidēt kādu no esošajām apakškomitejām vai grupām, pieņemt vai grozīt to darba uzdevumus vai izveidot vēl citas apakškomitejas vai grupas, kas palīdzētu veikt tās pienākumus. Šīs apakškomitejas un darba grupas nav pilnvarotas pieņemt lēmumus.

    ---documentbreak--- NA ---documentbreak---

               EIROPAS KOMISIJA
            Briselē, 29.7.2015
            COM(2015) 368 final
            PIELIKUMS
            dokumentam
            PRIEKŠLIKUMS PADOMES LĒMUMAM
            par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, attiecībā uz Stabilizācijas un asociācijas padomes lēmumu, ar ko pieņem tās reglamentu

               Vienīgi Padomes informācijai

               PROJEKTS
               ES un Bosnijas un Hercegovinas Stabilizācijas un asociācijas komitejas Lēmumam Nr. 1/2015 (2015. gada [diena, mēnesis]), ar kuru izveido apakškomitejas un īpašās grupas

               Stabilizācijas un asociācijas padome,

               ņemot vērā Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, jo īpaši tā 119. pantu,

               ņemot vērā tās reglamentu un jo īpaši tā 10. pantu,

               IR PIEŅĒMUSI ŠO LĒMUMU.

               Vienīgais pants

               Ar šo tiek izveidotas I pielikumā uzskaitītās apakškomitejas un īpašās grupas. To darba uzdevumi ir izklāstīti II pielikumā.

               …………., 2015. gada [diena, mēnesis]

               Stabilizācijas un asociācijas komitejas vārdā –

               priekšsēdētājs

               I pielikums

               ES UN BOSNIJAS UN HERCEGOVINAS STABILIZĀCIJAS UN ASOCIĀCIJAS NOLĪGUMS

               Daudznozaru apakškomiteju struktūra

                        Nosaukums

                        Jautājumi

                        SAN pants

                        1. Tirdzniecība, rūpniecība, muita un nodokļu politika

                        Preču brīva aprite

                        18. pants

                        Rūpniecības ražojumi

                        19.-23. pants

                        Komerciāli jautājumi

                        32.-46. pants

                        Standartizācija, metroloģija, akreditācija, sertifikācija, atbilstības novērtēšana un tirgus uzraudzība

                        75. pants

                        Sadarbība rūpniecībā

                        92. pants

                        MVU

                        93. pants

                        Tūrisms

                        94. pants

                        Muita

                        97. pants

                        Nodokļu politika

                        98. pants

                        Izcelsmes noteikumi

                        2. protokols

                        Administratīvā palīdzība muitas lietās

                        5. protokols

                        2. Lauksaimniecība un zivsaimniecība

                        Lauksaimniecības produkti sensu lato

                        24. pants, 26. panta 1. punkts, 26. panta 2. punkts, 29., 30. un 33. pants

                        Lauksaimniecības produkti sensu stricto

                        27. panta 1. un 2. punkts un 27. panta 4. punkts

                        Zivsaimniecības produkti

                        26. un 28. pants

                        Pārstrādāti lauksaimniecības produkti

                        25. pants, 1. protokols

                        Vīns

                        27. panta 5. punkts un 7. protokols

                        Lauksaimniecības produktu un zivsaimniecības produktu un pārtikas produktu, izņemot vīna un stipro alkoholisko dzērienu, ģeogrāfiskās izcelsmes norāžu aizsardzība

                        31. pants

                        Lauksaimniecība un agrorūpnieciskā nozare, veterinārie un fitosanitārie jautājumi

                        95. pants

                        Sadarbība zivsaimniecības jomā

                        96. pants

                        Pārtikas nekaitīgums

                        95. pants

                        3. Iekšējais tirgus un konkurence

                        Tiesības veikt uzņēmējdarbību

                        50.-56. pants

                        Pakalpojumu sniegšana

                        57.-59. pants

                        Citi jautājumi, kas attiecas uz SAN V sadaļu

                        63.-69. pants

                        Tiesību aktu tuvināšana un tiesību aizsardzība

                        70. pants

                        Konkurence

                        71.-72. pants,

                        4. protokols

                        Intelektuālais, rūpnieciskais un komerciālais īpašums

                        73. pants

                        Publiskie iepirkumi

                        74. pants

                        Banku darbība, apdrošināšana un citi finanšu pakalpojumi

                        89. pants

                        Patērētāju tiesību aizsardzība

                        76. pants

                        Sabiedrības veselība

                        4. Saimnieciskie un finansiālie jautājumi un statistika

                        Kapitāla plūsma un maksājumi

                        60.-62. pants

                        Ekonomikas politika

                        87. pants

                        Sadarbība statistikas jomā

                        88. pants

                        Ieguldījumu veicināšana un aizsardzība

                        91. pants

                        Finansiālā sadarbība

                        112.-114. pants

                        5. Tieslietas, brīvība un drošība

                        Tiesu iestādes un pamattiesības, ieskaitot diskriminācijas novēršanu

                        78. pants

                        Policijas un tiesu iestāžu sadarbība

                        78. pants

                        Tiesiskums

                        78. pants

                        Datu aizsardzība

                        79. pants

                        Vīzas, robežkontrole, patvērums un migrācija

                        80. pants

                        Nelikumīga ieceļošana un atpakaļuzņemšana

                        81. pants

                        Nelikumīgi iegūtu līdzekļu legalizēšana

                        82. pants

                        Narkotiku apkarošana

                        83. pants

                        Pretterorisma pasākumi

                        85. pants

                        Noziedzība un citas nelikumīgas darbības

                        84. pants

                        6. Inovācija, informācijas sabiedrība un sociālā politika

                        Darba ņēmēju pārvietošanās

                        47.-49. pants

                        Darba apstākļi un iespēju vienlīdzība

                        77. pants

                        Sadarbība sociālā jomā

                        99. pants

                        Izglītība un apmācība

                        100. pants

                        Kultūras sadarbība

                        101. pants

                        Informācijas un komunikācijas pakalpojumi

                        105. pants

                        Sadarbība audiovizuālā jomā

                        102. pants

                        Elektronisko sakaru tīkli un elektronisko sakaru pakalpojumi

                        104. pants

                        Informācijas sabiedrība

                        103. pants

                        Pētniecība un tehnoloģijas attīstība

                        109. pants

                        7. Transports, enerģētika, vide un reģionālā attīstība
                           1

                        Transportēšana

                        53., 59. un 106. pants un 3. protokols

                        Enerģija

                        107. pants

                        Kodoldrošība

                        107. pants

                        Vide

                        108. pants

                        Klimata pārmaiņas

                        108. pants

                        Civilā aizsardzība

                        108. pants

                        Reģionālā un vietējā attīstība

                        110

               Īpašo grupu struktūra

                        Nosaukums

                        Jautājumi

                        SAN pants

                        Īpašā grupa valsts pārvaldes reformas jautājumos

                        Valsts pārvaldes reforma

                        VI sadaļas – Tiesību aktu tuvināšana, to ieviešana un konkurences noteikumi –70. pants un VII sadaļas – Tiesiskums, brīvība un drošība – 78. pants, 111. pants

               II pielikums

               ES un Bosnijas un Hercegovinas apakškomiteju un īpašo grupu kompetence

               Sastāvs un priekšsēdētāji

               Apakškomiteju un īpašās grupas valsts pārvaldes reformas jautājumos (VPR) sastāvā ir Eiropas Komisijas pārstāvji un Bosnijas un Hercegovinas valdības pārstāvji. Sanāksmes pārmaiņus vada abas puses. Dalībvalstis tiek informētas un aicinātas uz apakškomiteju un VPR īpašās grupas sanāksmēm.

               Sekretariāts

               Par katras apakškomitejas un VPR īpašās grupas sekretāriem kopīgi darbojas Eiropas Komisijas ierēdnis un Bosnijas un Hercegovinas valdības ierēdnis.

               Visi paziņojumi, kas attiecas uz apakškomitejām, nododami attiecīgās apakškomitejas un VPR īpašās grupas sekretāriem.

               Sanāksmes

               Apakškomitejas un VPR īpašā grupa sanāk tad, kad to prasa apstākļi, abām pusēm par to vienojoties. Katra apakškomitejas un VPR īpašās grupas sanāksme notiek tādā laikā un vietā, par ko abas puses vienojas.

               Ja abas puses piekrīt, apakškomitejas un VPR īpašā grupa var uzaicināt uz savām sanāksmēm ekspertus, lai tie sniegtu konkrētu informāciju, ko tiem lūdz.

               Darba kārtība un apliecinoši dokumenti

               Ne vēlāk kā 30 darba dienas pirms sanāksmes sākuma priekšsēdētājs un sekretāri katrai sanāksmei sagatavo provizorisku darba kārtību.

               Provizoriskajā darba kārtībā iekļauj jautājumus, par kuriem sekretāri lūgumu tos iekļaut darba kārtībā saņēmuši ne vēlāk kā 35 darba dienas pirms sanāksmes.

               Pēc vienošanās par pagaidu darba kārtību katrai sanāksmei un ne vēlāk kā 10 darba dienas pirms sanāksmes sākuma Bosnijas un Hercegovinas izvirzītais sekretārs iesniedz Eiropas Komisijas izvirzītajam sekretāram nepieciešamos rakstiskos dokumentus atbilstoši pagaidu darba kārtībā iekļautajiem jautājumiem.

               Ja 3. punktā minētais termiņš netiek ievērots, sanāksmes tiek automātiski atceltas bez iepriekšēja brīdinājuma.

               Jomas

               Apakškomitejas pārrunā jautājumus, kas saistīti ar SAN jomām, kuras uzskaitītas daudznozaru apakškomiteju struktūrā. Visos priekšmetos iztirzā paveikto tiesību aktu tuvināšanas, ieviešanas un izpildes ziņā. Apakškomitejas izskata visas problēmas, kas varētu rasties to attiecīgajās nozarēs, un iesaka iespējamos risinājumus.

               Apakškomitejas arī izmantojamas kā forums, kur tālāk precizēt acquis un pārskatīt Bosnijas un Hercegovinas paveikto acquis ievērošanā atbilstīgi SAN uzņemtajām saistībām.

               VPR īpašā grupa apspriež ar valsts pārvaldes reformu saistītos jautājumus un ierosina iespējamos veicamos pasākumus.

               Protokols

               Katrai sanāksmei sastāda protokolu un pēc sanāksmes to saskaņo. Protokola kopiju apakškomitejas vai VPR īpašās grupas sekretārs nosūta Stabilizācijas un asociācijas komitejas sekretāram.

               Sanāksmju atklātums

               Ja vien netiek izlemts citādi, apakškomiteju un VPR īpašās grupas sanāksmes nav atklātas.

                     (1)
                  SAN 3. protokola izpildes vajadzībām šī apakškomiteja darbojas kā īpašā apakškomiteja, kas minēta šā protokola 21. pantā.


                             EIROPAS
                             KOMISIJA
                                                    Briselē, 29.5.2015.
                                                    COM(2015) 228 final
                                                    ANNEX 1
                                        PIELIKUMS
                                       PROTOKOLS
               PAMATNOLĪGUMAM PAR PARTNERĪBU UN SADARBĪBU
    starp Eiropas Savienību un tās dalībvalstīm, no vienas puses, un Mongoliju, no otras
       puses, lai ņemtu vērā Horvātijas Republikas pievienošanos Eiropas Savienībai
                                        dokumentam
                                        Priekšlikums
                                   PADOMES LĒMUMS
        par to, lai Eiropas Savienības un tās dalībvalstu vārdā parakstītu Protokolu
       Pamatnolīgumam par partnerību un sadarbību starp Eiropas Savienību un tās
   dalībvalstīm, no vienas puses, un Mongoliju, no otras puses, lai ņemtu vērā Horvātijas
                        Republikas pievienošanos Eiropas Savienībai
LV                                                                                LV
 ---pagebreak---                                            PIELIKUMS
                                          PROTOKOLS
                PAMATNOLĪGUMAM PAR PARTNERĪBU UN SADARBĪBU
     starp Eiropas Savienību un tās dalībvalstīm, no vienas puses, un Mongoliju, no otras
        puses, lai ņemtu vērā Horvātijas Republikas pievienošanos Eiropas Savienībai
   BEĻĢIJAS KARALISTE,
   BULGĀRIJAS REPUBLIKA,
   ČEHIJAS REPUBLIKA,
   DĀNIJAS KARALISTE,
   VĀCIJAS FEDERATĪVĀ REPUBLIKA,
   IGAUNIJAS REPUBLIKA,
   ĪRIJA,
   GRIEĶIJAS REPUBLIKA,
   SPĀNIJAS KARALISTE,
   FRANCIJAS REPUBLIKA,
   HORVĀTIJAS REPUBLIKA,
   ITĀLIJAS REPUBLIKA,
   KIPRAS REPUBLIKA,
   LATVIJAS REPUBLIKA,
   LIETUVAS REPUBLIKA,
   LUKSEMBURGAS LIELHERCOGISTE,
   UNGĀRIJA,
   MALTAS REPUBLIKA,
   NĪDERLANDES KARALISTE,
   AUSTRIJAS REPUBLIKA,
   POLIJAS REPUBLIKA,
   PORTUGĀLES REPUBLIKA,
   RUMĀNIJA,
   SLOVĒNIJAS REPUBLIKA,
   SLOVĀKIJAS REPUBLIKA,
   SOMIJAS REPUBLIKA,
   ZVIEDRIJAS KARALISTE,
   LIELBRITĀNIJAS UN ZIEMEĻĪRIJAS APVIENOTĀ KARALISTE,
   Līguma par Eiropas Savienību un Līguma par Eiropas Savienības darbību līgumslēdzējas
   puses, turpmāk “dalībvalstis”, kuras pārstāv Eiropas Savienības Padome, un
LV                                                2                                       LV
 ---pagebreak---    EIROPAS SAVIENĪBA, turpmāk “Eiropas Savienība”,
   no vienas puses, un
   MONGOLIJA,
   no otras puses,
   turpmāk kopā šajā protokolā „līgumslēdzējas puses”,
   ŅEMOT VĒRĀ Horvātijas Republikas pievienošanos Eiropas Savienībai 2013. gada 1. jūlijā,
   TĀ KĀ 2013. gada 30. aprīlī Ulanbatorā tika parakstīts Pamatnolīgums par partnerību un
   sadarbību starp Eiropas Savienību un tās dalībvalstīm, no vienas puses, un Mongoliju, no
   otras puses, turpmāk "Nolīgums",
   TĀ KĀ Līgums par Horvātijas Republikas pievienošanos Eiropas Savienībai (turpmāk
   „Pievienošanās līgums”) tika parakstīts Briselē 2011. gada 9. decembrī,
   TĀ KĀ saskaņā ar Pievienošanās akta 6. panta 2. punkta noteikumiem par Horvātijas
   Republikas pievienošanos nolīgumam ir jāvienojas ar nolīguma protokola palīdzību,
   IR VIENOJUŠĀS PAR TURPMĀKO.
                                                1. pants
   Ar šo Horvātijas Republika kļūst par līgumslēdzēju pusi Pamatnolīgumā par partnerību un
   sadarbību starp Eiropas Savienību un tās dalībvalstīm, no vienas puses, un Mongoliju, no
   otras puses, kas parakstīts Ulanbatorā 2013. gada 30. aprīlī, un tāpat kā citas Eiropas
   Savienības dalībvalstis attiecīgi pieņem un ievēro Nolīguma tekstu.
                                                2. pants
   Pienācīgā laikā pēc šā protokola parafēšanas Eiropas Savienība paziņo dalībvalstīm un
   Mongolijai nolīguma tekstu horvātu valodā. Pēc protokola stāšanās spēkā teksta versija
   valodā, kas minēta šā panta pirmajā teikumā, kļūs autentiska ar tādiem pašiem nosacījumiem
   kā Nolīguma versijas angļu, bulgāru, čehu, dāņu, franču, grieķu, holandiešu, igauņu, itāļu,
   latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru,
   vācu un zviedru valodā.
                                                3. pants
   Šis protokols ir neatņemama nolīguma sastāvdaļa.
                                                4. pants
   (1)     Šo protokolu atbilstoši savām procedūrām apstiprina Eiropas Savienība, dalībvalstu
           vārdā — Eiropas Savienības Padome, un Mongolija. Līgumslēdzējas puses paziņo
           viena otrai par šim nolūkam vajadzīgo procedūru pabeigšanu. Apstiprināšanas
           dokumentus deponē Eiropas Savienības Padomes Ģenerālsekretariātā.
   (2)     Šis protokols stājas spēkā tā mēneša pirmajā dienā, kurš seko pēdējā apstiprināšanas
           dokumenta deponēšanas dienai, bet ne pirms Nolīguma spēkā stāšanās dienas.
LV                                                  3                                              LV
 ---pagebreak---                                             5. pants
   Šis protokols ir sagatavots divos oriģināleksemplāros angļu, bulgāru, čehu, dāņu, franču,
   grieķu, holandiešu, horvātu, igauņu, itāļu, latviešu, lietuviešu, maltiešu, poļu, portugāļu,
   rumāņu, slovāku, slovēņu, somu, spāņu, ungāru, vācu, zviedru un mongoļu valodā; visi teksti
   ir vienlīdz autentiski.
   TO APLIECINOT, attiecīgie pilnvarotie ir parakstījuši šo protokolu.
   , …. gada …
   EIROPAS SAVIENĪBAS UN TĀS DALĪBVALSTU VĀRDĀ
   MONGOLIJAS VĀRDĀ
LV                                              4                                               LV
 ---documentbreak---                              EIROPAS
                             KOMISIJA
                                                    Briselē, 29.5.2015.
                                                    COM(2015) 228 final
                                                    2015/0115 (NLE)
                                        Priekšlikums
                                   PADOMES LĒMUMS
        par to, lai Eiropas Savienības un tās dalībvalstu vārdā parakstītu Protokolu
       Pamatnolīgumam par partnerību un sadarbību starp Eiropas Savienību un tās
   dalībvalstīm, no vienas puses, un Mongoliju, no otras puses, lai ņemtu vērā Horvātijas
                        Republikas pievienošanos Eiropas Savienībai
LV                                                                                LV
 ---pagebreak---                                         PASKAIDROJUMA RAKSTS
   Padomes lēmuma priekšlikums ir juridiskais pamats, lai atļautu noslēgt Protokolu
   Pamatnolīgumam par partnerību un sadarbību starp Eiropas Savienību un tās dalībvalstīm, no
   vienas puses, un Mongoliju, no otras puses. Šā protokola mērķis ir ņemt vērā Horvātijas
   Republikas pievienošanos Eiropas Savienībai.
   Saskaņā ar Aktu par Horvātijas Republikas pievienošanos Eiropas Savienībai Horvātijas
   Republika pievienojas starptautiskajiem nolīgumiem, kurus Eiropas Savienība un tās
   dalībvalstis parakstījušas vai noslēgušas, pievienojot minētajiem nolīgumiem protokolu.
   Pamatnolīgums par partnerību un sadarbību starp Eiropas Savienību un tās dalībvalstīm, no
   vienas puses, un Mongoliju, no otras puses, tika parakstīts Ulanbatorā 2013. gada 30. aprīlī.
   Nolīgums šobrīd tiek ratificēts un nav vēl stājies spēkā.
   Ar Padomes 2012. gada 14. septembra lēmumu1 Komisija tika pilnvarota sākt sarunas ar
   trešām valstīm, ar kurām būtu nepieciešams noslēgt protokolus saistībā ar Horvātijas
   pievienošanos. Sarunu ar Mongoliju rezultātā tika parafēts iepriekš minētais nolīguma
   protokols.
   Ar šo protokolu Horvātijas Republiku līgumslēdzējas puses statusā iekļauj nolīgumā un uzliek
   Eiropas Savienībai saistības nodrošināt nolīguma autentisko versiju horvātu valodā.
   Komisija ir apmierināta ar sarunu rezultātiem un lūdz Padomei atļaut parakstīt protokolu
   Eiropas Savienības un tās dalībvalstu vārdā.
   1
            Padomes Lēmums, ar ko, ņemot vērā Horvātijas Republikas pievienošanos Eiropas Savienībai, pilnvaro
   sākt sarunas par to nolīgumu pielāgošanu, kurus Eiropas Savienība vai Eiropas Savienība un tās dalībvalstis
   parakstījušas vai noslēgušas ar vienu vai vairākām trešām valstīm vai starptautiskajām organizācijām (Padomes
   dokuments 13351/12 LIMITED).
LV                                                        2                                                      LV
 ---pagebreak---                                                                  2015/0115 (NLE)
                                                    Priekšlikums
                                             PADOMES LĒMUMS
           par to, lai Eiropas Savienības un tās dalībvalstu vārdā parakstītu Protokolu
         Pamatnolīgumam par partnerību un sadarbību starp Eiropas Savienību un tās
     dalībvalstīm, no vienas puses, un Mongoliju, no otras puses, lai ņemtu vērā Horvātijas
                              Republikas pievienošanos Eiropas Savienībai
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. un 209. pantu saistībā
   ar 218. panta 5. punktu,
   ņemot vērā Aktu par Horvātijas Republikas pievienošanos un jo īpaši tā 6. panta 2. punktu,
   ņemot vērā Eiropas Komisijas priekšlikumu,
   tā kā:
   (1)      Saskaņā ar 6. panta 2. punktu Aktā par Horvātijas Republikas pievienošanos par
            Horvātijas Republikas pievienošanos Pamatnolīgumam par partnerību un sadarbību
            starp Eiropas Savienību un tās dalībvalstīm, no vienas puses, un Mongoliju, no otras
            puses, ir jāvienojas ar nolīguma protokola palīdzību. Saskaņā ar 6. panta 2. punktu
            Aktā par pievienošanos vienkāršotu procedūru izmanto, lai vienotos par pievienošanos
            tādos gadījumos kā šis, kad nav noteikumu par pretējo. Saskaņā ar šo procedūru
            protokolu noslēdz Padome, pieņemot vienprātīgu lēmumu dalībvalstu vārdā, un
            attiecīgā trešā valsts vai valstis.
   (2)      Padome 2012. gada 14. septembrī pilnvaroja Komisiju sākt sarunas ar trešām valstīm,
            ar kurām būtu nepieciešams noslēgt protokolus saistībā ar Horvātijas pievienošanos2.
            Sarunu ar Mongoliju rezultātā tika parafēts iepriekš minētais nolīguma protokols.
   (3)      Protokols būtu jāparaksta, ņemot vērā tā noslēgšanu vēlāk,
   IR PIEŅĒMUSI ŠO LĒMUMU.
                                                       1. pants
   1.         Ar šo tiek atļauts Eiropas Savienības un tās dalībvalstu vārdā parakstīt Protokolu
              Pamatnolīgumam par partnerību un sadarbību starp Eiropas Savienību un tās
              dalībvalstīm, no vienas puses, un Mongoliju, no otras puses, lai ņemtu vērā
              Horvātijas Republikas pievienošanos Eiropas Savienībai, ar noteikumu, ka minēto
              protokolu noslēgs.
   2.         Protokola tekstu publicēs kopā ar lēmumu par tā noslēgšanu.
   2
            Padomes Lēmums, ar ko, ņemot vērā Horvātijas Republikas pievienošanos Eiropas Savienībai, pilnvaro
   sākt sarunas par to nolīgumu pielāgošanu, kurus Eiropas Savienība vai Eiropas Savienība un tās dalībvalstis
   parakstījušas vai noslēgušas ar vienu vai vairākām trešām valstīm vai starptautiskajām organizācijām (Padomes
   dok. 13351/12 LIMITED).
LV                                                         3                                                     LV
 ---pagebreak---                                               2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas
   Savienības un tās dalībvalstu vārdā parakstīt protokolu.
                                              3. pants
   Šis lēmums stājas spēkā tā pieņemšanas dienā.
   Briselē,
                                                Padomes vārdā —
                                                priekšsēdētājs
LV                                                4                                        LV


				|

		52014PC0347

			Priekšlikums PADOMES LĒMUMS par finanšu iemaksām, kas jāveic dalībvalstīm, lai 2014. gadā finansētu Eiropas Attīstības fondu, tostarp otro maksājumu 2014. gadam /* COM/2014/0347 final - 2014/0178 (NLE) */

			   	PASKAIDROJUMA RAKSTS
Iekšējā nolīgumā un
10. EAF finanšu regulā ir paredzēta jauna procedūra
aicinājumiem dalībvalstīm veikt iemaksas EAF finansēšanai.
Saskaņā ar 10. EAF finanšu regulas 57. panta 3. punktu
šis priekšlikums attiecas uz:
–
iemaksas otrās daļas summu
2014. gadam.
Saskaņā ar 10. EAF finanšu
regulas 57. panta 7. punktu ar katru no šīm summām
precizē Komisijas pārvaldīto summu un EIB pārvaldīto
summu.
Saskaņā ar 10. EAF finanšu
regulas 145. pantu EIB nosūtīja Komisijai tās
atjauninātās saistību un maksājumu aplēses par
tās pārvaldītajiem instrumentiem.
Finanšu regulas 58. panta
2. punktā ir noteikts, ka, aicinot veikt iemaksas, vispirms vienu
pēc otras būtu jāizlieto summas, kas norādītas
iepriekšējos EAF. Tādējādi šajā priekšlikumā aicinājumi
veikt iemaksas attiecas uz summām saskaņā ar 9. EAF EIB un
saskaņā ar 10. EAF Komisijai.
Saskaņā ar 10. EAF finanšu
regulas 57. panta 3. punktu Padomei lēmums par šo priekšlikumu
jāpieņem ne vēlāk kā 21 kalendārā
dienā pēc Komisijas priekšlikuma iesniegšanas, un
dalībvalstīm iemaksas otrā daļa jāsamaksā ne
vēlāk kā 21 kalendārā dienā pēc datuma,
kad tām tika paziņots Padomes lēmums.
Finanšu regulas 60. panta
1. punktā noteikts, ka, ja iemaksas daļa netiek samaksāta
noteiktajā termiņā, attiecīgajai dalībvalstij ir
jāmaksā procenti par nesamaksāto summu; procentu maksāšanas
kārtība ir noteikta tajā pašā pantā.
2014/0178 (NLE)
Priekšlikums
PADOMES LĒMUMS
par finanšu iemaksām, kas jāveic
dalībvalstīm, lai 2014. gadā finansētu Eiropas
Attīstības fondu, tostarp otro maksājumu 2014. gadam
EIROPAS SAVIENĪBAS PADOME,
ņemot vērā Līgumu par
Eiropas Savienības darbību,
ņemot vērā Padomē
sanākušo dalībvalstu valdību pārstāvju Iekšējo
nolīgumu par Kopienas palīdzības finansēšanu
saskaņā ar daudzgadu finanšu shēmu laikposmam no 2008. gada
līdz 2013. gadam atbilstīgi ĀKK un EK partnerattiecību
nolīgumam un par finansiālās palīdzības
piešķiršanu aizjūras zemēm un teritorijām, uz ko attiecas
EK līguma ceturtā daļa[1]
(„Iekšējais nolīgums”), un jo īpaši tā 7. pantu,
ņemot vērā Padomes
2008. gada 18. februāra Regulu (EK) Nr. 215/2008 par
Finanšu regulu, ko piemēro 10. Eiropas Attīstības fondam
(turpmāk „10. EAF finanšu regula”)[2],
kurā jaunākie grozījumi veikti 2011. gada
11. aprīlī[3],
un jo īpaši tās 57. panta 5. punktu,
ņemot vērā Eiropas Komisijas
priekšlikumu,
tā kā:
(1)       Saskaņā ar 10. EAF
finanšu regulas 57. līdz 61. pantā noteikto procedūru
Komisijai līdz 15. jūnijam jāiesniedz priekšlikums, ar ko
precizē a) 2014. gadam paredzētās iemaksas otro
daļu un b) pārskatīto ikgadējo iemaksas summu
2014. gadam atbilstīgi faktiskajām vajadzībām
gadījumos, kad saskaņā ar Iekšējā nolīguma
7. panta 3. punktu gada summa atšķiras no faktiskajām
vajadzībām.
(2)       Padome pēc Komisijas
priekšlikuma 2013. gada 8. novembrī pieņēma
lēmumu Komisijas daļu noteikt
EUR 3 100 000 000 apmērā un EIB daļu –
EUR 150 000 000 apmērā no dalībvalstu gada
iemaksu apjoma EAF 2014. gadam.
(3)       Saskaņā ar
10. EAF finanšu regulas 145. panta pirmo daļu Eiropas
Investīciju banka nosūtīja Komisijai atjauninātās saistību
un maksājumu aplēses par tās pārvaldītajiem
instrumentiem.
(4)       10. Eiropas
Attīstības fonda (turpmāk „EAF”) finanšu regulas 58. panta
2. punktā noteikts, ka, aicinot veikt iemaksas, vispirms izlieto
summas, kas norādītas iepriekšējos EAF. Tādēļ aicinājums
veikt iemaksas EIB saskaņā ar 9. EAF būtu jāsniedz,
pamatojoties arī uz 10. EAF finanšu regulas 58. panta
2. punktu,
IR PIEŅĒMUSI ŠO LĒMUMU.
1. pants
Atsevišķas EAF iemaksas, ko
dalībvalstis veic Komisijai un EIB kā iemaksu otro maksājuma
daļu par 2014. gadu, ir norādītas pielikumā
iekļautajā tabulā.
2. pants
Šo lēmumu piemēro no tā
pieņemšanas dienas.
3. pants
Šis lēmums ir adresēts
dalībvalstīm.
Briselē,
                                                                       Padomes
vārdā –
                                                                       priekšsēdētājs
[1]               OV L 247, 9.9.2006., 32. lpp.
[2]               OV L 78, 19.3.2008., 1. lpp.
[3]               OV L 102, 16.4.2011., 1. lpp.
PIELIKUMS
dokumentam
PADOMES LĒMUMS
par finanšu iemaksām, kas
jāveic dalībvalstīm, lai 2014. gadā finansētu
Eiropas Attīstības fondu, tostarp otro maksājumu 2014. gadam